**ACTA DEL PLE ORDINARI DE L’AJUNTAMENT DE CÀNOVES i SAMALÚS. PLE NÚM. 5/2017**

Mª CARMEN BARRIO JULIO (NIU)

DAVID GARCIA FERNANDEZ (NIU)

ESTER VILLANUEVA MARSAL (NIU)

JOAN CARLES CUSELL I GALÍCIA (ERC)

CRISTINA SERRA I PAGÈS (ERC)

JOSÉ LUIS LÓPEZ CARRASCO (PSC)

Mª LOURDES AGUILERA BEDMAR (PSC)

Mª PILAR LOSADA LÓPEZ (PSC)

NURIA SANCHEZ LIRIA (PSC)

ANTONIO RUIZ VENTURA (PSC)

SECRETARI: Francesc d'A. Serras i Ortuño

A Cànoves i Samalús a les vint hores del dia 27 de juliol de 2017, a l’efecte de procedir a celebrar sessió plenària de caràcter ordinari, sota la Presidència de l’Alcalde Sr. Josep Cuch i Codina, es reuneixen els Srs. i Sres. Regidors i Regidores al marge enumerats, assistits pel Secretari que dóna fe de l’acte.

**1.- PROPOSTA D’APROVACIÓ DE L’ESBORRANY DE L’ACTA DE LA SESSIÓ ANTERIOR.**

Per part del Sr. Alcalde es pregunta als assistents si hi ha quelcom a manifestar en relació a l’esborrany de l’acta de la sessió anterior de data 11 de juliol. L’acta es aprovada per unanimitat.

**2.- DONAR COMPTE DELS DECRETS D’ALCALDIA DICTATS FINS LA DATA.**

Per part del Sr. Secretari es dona lectura als Decrets dictats fins la data. El Ple en queda assabentat.

**3.- PROPOSTA D’APROVACIÓ INICIAL DEL REGLAMENT DE PARTICIPACIÓ CIUTADANA.**

Per part del Secretari es dona lectura a la següent

**PROPOSTA DE L’ALCALDIA**

La Carta Europea de Salvaguarda dels Drets Humans reconeix el dret a tothom de participar en la vida política, el dret d’associació, de reunió i de manifestació i configura els serveis públics municipals i el principi de transparència com un dret dels ciutadans.

Cal fer esment a l’article 70 bis de la Llei 7/85, de 2 d’abril , reguladora de les bases de règim local, on diu:

1. *Els ajuntaments hauran d'establir i regular en normes de caràcter orgànic procediments i òrgans adequats per a l'efectiva participació dels veïns en els assumptes de la vida pública local, tant en l'àmbit del municipi en el seu conjunt com en el dels districtes, en el cas que hi hagi al municipi aquestes divisions territorials.*

Amb aquesta voluntat, que no es res mes que donar la opció a persones i entitats a participar activament en la vida pública, política i social del municipi,

**PROPOSO AL PLENARI**

**PRIMER.-L’APROVACIÓ INICIAL** del Reglament de Participació Ciutadana.

**SEGON.- EXPOSAR** al públic el referit reglament pel termini de 30 dies, a comptar des de l’endemà de la seva publicació en el BOP, més la pertinent publicació al taulell.

En el cas de que no es presentessin al·legacions s’entendrà aprovat definitivament sense més tràmit quela seva publicació íntegre al BOP i al taulell d’anuncis de l’Ajuntament.

Cànoves i Samalús, 18 de juliol de 2017. L’Alcalde, Josep Cuch i Codina.

Text del Reglament

**PRÈAMBUL**

En els anys de democràcia que hem viscut, i per a la seva conseqüent evolució, ha anat sorgint la inquietud de la ciutadania per una intervenció més gran en assumptes públics.

La Carta Europea de Salvaguarda dels drets humans a la ciutat, reconeix el dret de tothom a la participació política, el dret d’associació, de reunió i de manifestació, i el dret a la informació, sense discriminació de cap tipus. La Carta configura, igualment, l’eficàcia dels serveis públics municipals i el principi de transparència com a drets ciutadans, que cal respectar i garantir.

El Reglament de participació ciutadana revela el compromís de l’Ajuntament de Cànoves i Samalús davant els ciutadans i les ciutadanes per fomentar la participació democràtica i la transparència en els assumptes públics locals, d’acord amb l’ordenament constitucional i conforme als principis que inspiren la Carta Europea de Salvaguarda dels Drets Humans a la Ciutat.

Per això, i en compliment del mandat de l’article 70 bis apartat 1 de la Llei 7/1985 reguladora de les bases del règim local, l’Ajuntament posa a disposició de la ciutadania tots els instruments normatius i materials.

**Article 1. Dret a la participació**

Totes les persones tenen dret a intervenir en la gestió dels assumptes públics locals, directament o mitjançant associacions ciutadanes, utilitzant els òrgans i els canals de participació establerts en les lleis i en aquest reglament.

**Article 2. Dret a la informació**

1. Totes les persones tenen dret a rebre informació sobre les activitats municipals, accedir als arxius públics municipals i utilitzar tots els mitjans d’informació general que estableixi l’Ajuntament, d’acord amb la normativa vigent.

2. L’Ajuntament facilitarà l’exercici d’aquest dret i establirà els canals d’informació general per atendre les peticions d’informació que pugui fer qualsevol persona, amb les úniques limitacions establertes per les lleis, especialment les que facin referència als drets de protecció de la infància i la joventut, la intimitat de les persones o la seguretat ciutadana.

**Article 3. Dret de petició**

1. Totes les persones tenen dret a fer peticions o sol·licituds al govern municipal en matèries de la seva competència o demanar aclariments sobre les actuacions municipals, sense més limitacions que les establertes per les lleis. Aquest dret s’exerceix utilitzant qualsevol mitjà vàlid en dret que permeti deixar constància fefaent de la identitat del peticionari i de l’objecte de la petició.

2. Les peticions poden incorporar suggeriments o iniciatives i es presentaran en el registre municipal. També es podran adreçar a qualsevol dels mitjans electrònics o telemàtics establerts per l’Ajuntament. Si es fa de manera col·lectiva, caldrà que la identificació dels peticionaris estigui degudament acreditada.

3. L’Ajuntament acusarà rebut de la petició en el termini màxim de 10 dies i l’admetrà a tràmit, llevat que concorrin alguna de les causes següents:

1. insuficiència de l’acreditació del peticionari o peticionaris,
2. l’objecte de petició no és competència de l’Ajuntament,
3. la petició té un tràmit administratiu específic.

En el primer cas, caldrà donar un termini de 15 dies per esmenar la manca d’acreditació, transcorregut el qual s’entendrà per desistit en el procediment. La no admissió per qualsevol de les altres causes serà objecte de resolució motivada en el termini de 45 dies, comptats a partir del següent a la data de presentació de la petició.

4. L’Ajuntament, cas de tenir en compte la petició formulada, donarà resposta al peticionari en un termini màxim de tres mesos, i informarà, si escau, de les mesures que s’han pres a l’efecte o de les actuacions previstes per adoptar-les.

**Article 4. Dret d’audiència**

Totes les persones tenen dret a ser escoltades en la tramitació dels procediments o en la realització d’actuacions municipals en els quals es manifesti un interès legítim, de conformitat amb el que estableix la Llei 39/2015, d’1 d’octubre, del procediment administratiu comú de les administracions públiques.

**Article 5. Dret a la iniciativa ciutadana**

La iniciativa ciutadana permet a qualsevol persona promoure accions o activitats municipals. La sol·licitud perquè l’Ajuntament faci alguna activitat d’interès públic municipal, la podrà formular qualsevol ciutadà o ciutadana o grups de ciutadans i ciutadanes mitjançant un escrit que indiqui clarament l’actuació que es demana i els mitjans econòmics i/o personals que aporten els peticionaris per col·laborar en la realització de l’activitat. En el cas de persones menors de setze anys caldrà que els seus representants legals validin la petició. L’escrit ha de contenir el nom i cognom de la persona signant, el domicili, el DNI i la firma. L’òrgan municipal competent comunicarà al peticionari, en un termini màxim de 45 dies, si és admesa la seva sol·licitud tot indicant, en cas afirmatiu, les actuacions o mesures que es prendran.

**Article 6. Dret a presentar queixes, reclamacions i suggeriments**

1. Totes les persones tenen dret a presentar queixes, reclamacions i suggeriments respecte de l’activitat municipal i dels serveis públics locals, sens perjudici del seu dret a interposar els recursos administratius o jurisdiccionals pertinents.

Els mitjans de presentació de queixes, reclamacions i suggeriments seran els establerts en l’article 3 d’aquest reglament.

**Article 7. Sessions públiques municipals**

Tindran el caràcter de públiques les sessions del Ple, sempre que el debat no es declari secret en els termes esmentats en l’article 70 de la Llei 7/85, i aquest Reglament. També podran ser públiques les sessions dels altres òrgans municipals, llevat les de Junta de Govern, quan així ho disposi l’òrgan de govern que reguli el funcionament de l’òrgan municipal en qüestió.

Tots els ciutadans podran assistir a les sessions dels òrgans municipal quan tinguin el caràcter de públiques. El dret a assistir a les sessions dels òrgans municipals no pressuposarà necessàriament el dret a participar-hi activament.

Acabada la sessió del Ple Municipal, l’Alcalde pot establir un torn de precs i preguntes pel públic assistent sobre temes concrets d’interès municipal. Correspon a l’Alcalde ordenar i tancar aquest torn.

**Article 8. Dret a la consulta popular o referèndum**

1. Tots els ciutadans i ciutadanes inscrits en el cens electoral tenen dret a ser consultats directament sobre assumptes del seu interès, com també a promoure una consulta popular o referèndum d’acord amb l’article 70 bis de la Llei 7/1985 reguladora de les bases del règim local.

2. La consulta popular o referèndum mai no podrà consistir en matèria tributària i s’haurà de referir a àmbits de la competència municipal. Dins d’una mateixa consulta es pot incloure més d’una pregunta.

3. Per acordar-ne la realització caldrà l’acord majoritari del Ple Municipal i fer la tramitació corresponent a la Generalitat de Catalunya i a l’òrgan competent de l’Estat.

4. No es podran fer, cada any, més de dues consultes de les indicades en aquest article i no es podrà reiterar una mateixa consulta dins el mateix mandat.

**Article 9. Dret a una política municipal de foment de les associacions**

Totes les persones tenen dret que l’Ajuntament impulsi polítiques de foment de les associacions per tal de reforçar el teixit social de la ciutat i per a la promoció d’iniciatives d’interès general.

**Article 10. Dret a l’accés i utilització de les tecnologies de la informació i la comunicació**

L’Ajuntament promourà l’accés a aquests mitjans afavorint, en la mesura de les seves possibilitats i en el marc de la cooperació tècnica i econòmica amb d’altres administracions i operadors, la connexió a les llars i facilitant punts públics d’accés mitjançant la xarxa d’equipaments i oficines municipals.

**Article 11. Dret de reunió**

Totes les persones tenen dret a utilitzar els locals, els equipaments i els espais públics municipals per exercir el dret de reunió sense més condicionants que els derivats de les característiques de l’espai i les ordenances municipals, com també del compliment dels requisits exigits quan es tracti de reunions en llocs de trànsit públic o manifestacions, d’acord amb la Llei orgànica 9/1983 reguladora del dret de reunió.

**Article 12. L’Oficina d’Atenció Ciutadana**

És concebuda com un esglaó primari de la informació municipal que atén les peticions i les consultes de la ciutadania des del punt de vista presencial, d’atenció telefònica o telemàtica. L’Oficina té la funció de registre de peticions, queixes, suggeriments, iniciatives i propostes, com també la realització dels tràmits administratius que es determinin. Podrà recollir els escrits dirigits a altres administracions i traslladar-los als òrgans competents, comunicant-ho a la persona interessada.

**Article 13. La pàgina web municipal i el correu electrònic ciutadà**

1. L’Ajuntament posarà a disposició de la ciutadania una pàgina web on informarà de les actuacions d’interès general, dels extractes dels acords dels òrgans de govern i del Ple Municipal i de l’agenda d’activitats més rellevants del municipi.

2. Aquesta pàgina web informarà amb el màxim detall possible dels projectes d’importància per al municipi. Igualment es podran fer consultes i realitzar tràmits administratius mitjançant els procediments que en el seu moment s’acordin. A la pàgina web s’impulsarà un espai per poder presentar idees, opinions, suggeriments, fòrums de debat sobre temes d’interès municipal i similars.

**Article 14. Els mitjans d’informació locals**

1. L’Ajuntament promourà, i mantindrà, l’edició de publicacions escrites o digitals per tal de transmetre la informació a la ciutadania i en facilitarà la màxima difusió per tot el municipi. Es procurarà donar a conèixer especialment els projectes i les actuacions d’interès municipal, els períodes d’informació pública i l’agenda d’activitats.

2. En la mesura de la capacitat econòmica i tècnica, l’Ajuntament promourà espais a la ràdio i/o la televisió locals o d’altres mitjans al seu abast, a més de la informació de la vila, en els quals es puguin fer debats i consultes als responsables polítics respecte de les qüestions de competència municipal i d’interès local, incloure les opinions dels diferents agents socials i fer difusió dels actes i processos de participació ciutadana que es produeixin.

**Article 15. El Registre Municipal d’Entitats**

És el registre on s’inscriuen les associacions, els grups estables i les fundacions l’àmbit d’actuació principal de les quals sigui la vila de Cànoves i Samalús. S’entén per grup estable l’agrupació de més de tres persones que es comprometen a posar en comú recursos econòmics i/o personals, sense ànim de lucre, amb l’objectiu d’assolir una determinada finalitat d’interès general sense haver estat inscrita al Registre d’Associacions de la Generalitat de Catalunya o del Ministeri de l’Interior o qualsevol altre de funcions similars.

**Article 16. El Consell d’Infants**

Es podrà crear un consell sectorial amb característiques singulars atesa la composició principal dels seus membres. Té la funció principal d’incorporar les vivències de la població infantil i afavorir la intervenció dels nois i noies en els debats, les propostes, els suggeriments i les queixes respecte de qualsevol actuació municipal, com també de ser-ne informats i opinar sobre totes les actuacions d’altres administracions públiques que actuen al poble.

2. El Reglament del Consell d’Infants, que haurà de ser aprovat pel Ple Municipal, en concretarà l’organització i el funcionament.

**DISPOSICIÓ ADDICIONAL PRIMERA**. Guia pràctica del Reglament

L’Ajuntament elaborarà una guia pràctica i entenedora que expliqui a la ciutadania com es poden utilitzar els canals previstos en aquest Reglament i els que determinen les lleis amb la finalitat de facilitar-ne l’exercici.

**DISPOSICIÓ ADDICIONAL SEGONA**. Adaptació normativa

Els preceptes d’aquest Reglament que incorporen aspectes de la legislació tant bàsica com de desenvolupament dictada per l’Estat i la Comunitat Autònoma de Catalunya, s’entenen que són automàticament modificats en el moment en què es produeixi la revisió de la referida legislació.

En cas de produir-se aquesta circumstància, el Ple municipal estarà facultat per

aprovar un text refós que incorpori les modificacions corresponents o els aclariments pertinents i ordenarà l’oportuna publicació en el Butlletí Oficial de la Província, per a la seva difusió i públic reconeixement.

**DISPOSICIÓ FINAL**. Entrada en vigor

Aquest Reglament entrarà en vigor passats quinze dies hàbils de la seva publicació íntegra en el Butlletí Oficial de la Província.

Manifesta el Sr. Alcalde que la voluntat amb la que neix aquest reglament és fomentar la participació de tots els ciutadans/es en la vida pública del municipi i posa com exemple el destí a donar a la rectoria i els pressupostos participatius com quelcom que ja s’està fent per obrir l’Ajuntament a tots els veïns/nes.

El regidor Sr. López manifesta que el seu grup hi està d’acord.

El regidor Sr. Cusell manifesta que el ROM ja recull moltes coses i que en el termini d’al·legacions demanarà que es facin certs ajustaments com per exemple fer constar en el preàmbul que ja s’estan fent els pressupostos participatius, fet que ha succeït abans que l’Ajuntament de Granollers, per exemple.

L’afer es aprovat per unanimitat.

**4-PROPOSTA D’APROVACIÓ DELIMITACIÓ TERME MUNICIPALS DE CÀNOVES I SAMALÚS I CARDEDEU**

Per part del Sr. Secretari es dona lectura a la següent

**PROPOSTA AL PLENARI**

Atès que la Sra. Lluïsa Puigjaner Amat, veïna de Cànoves amb domicili a Can Joan Gurí va presentar instància en data 30 de juny de 2017, en la que mostrava la seva discrepància amb el terme municipal del municipi de Cardedeu, i

Vist que no hi ha constància de la realització d'una acta de delimitació signada de conformitat per ambdós Ajuntaments, i

Atès que pel Secretari-Interventor s’informa de que tots els tributs municipals des de la existència de la finca de Can Joan Gurí, han estat liquidats al municipi de Cànoves, i

Vist l'Informe de Secretaria de data 13 de juliol, sobre el procediment a seguir i de conformitat amb el que disposa l'article 28 del Decret 244/2007, pel qual ses regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya, es proposa al Ple l’adopció del següent

**ACORD**

**PRIMER**. Incoar expedient de delimitació dels termes municipals de Cànoves i Samalús amb Cardedeu.

**SEGON.** Nomenar com a membres de la Comissió, que portarà a terme la verificació de les operacions de delimitació, a:

Josep Cuch i Codina, Alcalde de l'Ajuntament.
Carme Barrio Julio, regidora de l'Ajuntament.
David Garcia Fernandez, regidor de l'Ajuntament.
Manel Mangas Caballero, arquitecte de l'Ajuntament.

Francesc d’A. Serras Ortuño, Secretari de l’Ajuntament.

**TERCER.** Comunicar el present Acord a l'Ajuntament de Cardedeu, als efectes previstos a l’article 28.2 del referit Decret.

**QUART.-** NOTIFICAR aquest acord al Departament de Governació i Administracions Publiques pel seu coneixement i efectes.

**CINQUÊ.-** COMUNICAR el present Acord a les persones designades.

Per part del Sr. Alcalde es dona compte de que aquesta família té un neguit perquè es sent de Cànoves i no de Cardedeu i que s’han fet reunions amb l’Ajuntament de Cardedeu però que els tècnics s’hi mostren en contra i que cal incoar aquest expedient de delimitació per tal de que participi la Generalitat de Catalunya.

El regidor Sr. López manifesta que, un any abans de les eleccions, el seu equip de govern ja va fer gestions amb l’Ajuntament de Cardedeu i que, efectivament, un tros de la finca si que està a Cardedeu i que caldrà que l’Ajuntament de Cardedeu hi posi voluntat política. Mostra el seu recolzament i desitja que tot surti bé i que ajudarà en tot el que pugui a l’equip de govern.

L’afer es aprovat per unanimitat.

**5- PROPOSTA D’APROVACIÓ DE BAIXA DE FALLITS DE L’OGT.**

Per part del Sr. Alcalde es proposa la baixa dels crèdits incobrables tramesos per l’OGT , amb els números de referencia següents:

1321700007, d’import 7.812,93 € i 1321600015 d’import 7.990.64 €, d’acord amb l’article 62 de Reglament General de Recaptació i la ordenança municipal general de gestió i donar-ne compte a l’OGT de la Diputació de Barcelona.

L’afer es aprovat per unanimitat.

**6-AFERS URGENTS**

No se’n presenten.

**7-PRECS I PREGUNTES**

Per part del Sr. Secretari es dona lectura a les preguntes formulades pel grup municipal del PSC. **(En negreta es fan constar les respostes)**

1.- Preguntem a l'alcaldia, per cinquena vegada, si han reclamat els 153.776,26 €

retinguts per la Generalitat de Catalunya per no aportar la documentació requerida a temps per part d'aquest ajuntament.

**El Sr. Alcalde manifesta que s’ha convocat una reunió amb el Síndic de Comptes pel proper dia 3 d’agost per tal de trobar una solució a aquest tema.**

2.- Que criterios se han seguido para contratar el personal de los planes de empleo

subvencionados por diferentes administraciones que se han hecho?

**Per part del Sr. Secretari es dona detallada explicació del procés administratiu que es segueix per la contractació de personal. El Sr.López manifesta que seria millor no repetir la contractació de les mateixes persones.**

3.- Que criterios siguen las asistentas sociales para tramitar la solicitud de las ayudas

que se aprueban en junta de gobierno?

**La Regidora de Serveis Socials, Carme Barrio, demana si la pregunta es refereix a tot el procés des de la sol·licitud dels ajuts a Serveis Socials fins que els usuaris ho reben, la resposta afirmativa la regidora explica que aquests ajuts es regulen per les normes d’un seguit de lleis a les que les tècniques de Serveis Socials s’hi acullen. Entre aquestes lleis hi ha la general de subvencions i el seu Reglament del 21 de juliol en tot allò que sigui considerat desenvolupament de la normativa bàsica de la indicada llei, la reguladora de bases de règim local en tot allò com a norma bàsica, de transparència, accés a la informació pública i bon govern i d’igualtat efectiva de dones i homes. Afegeix que com en aquest ajuntament no existien unes bases reguladores, comenta que ja estan redactades des de finals de primavera a falta de revisió i passaran per l’òrgan assignat durant el mes de setembre d’enguany.**

 **Tanmateix demana que en properes ocasions no es faci servir els mots “d’assistentes socials” sinó de treballadores i educadores socials.**

4.- Tal i com es va demanar en els plens del 28.1.16 i 26.05.16 : Tal i com figura a l’acord de governabilitat subscrit per NIU i ERC en el punt que fa referència a voluntariat, quan es pensa posar en marxa la creació d’una xarxa local de persones voluntàries que puguin acompanyar a persones que ho necessitin mes ( gent gran ...)?

**La Regidora de Serveis Socials, Carme Barrio, diu que sí ,que ara sí ja pot parlar de dates doncs el projecte comença a tenir cara i ulls, però abans fa un resum de la feina feta en una any i mig en vers aquest tema i diu que després de diverses reunions amb diferents entitats i ajuntaments que treballen el voluntariat arriben a la Generalitat on la Sra. Araceli Crespo, després d’ uns mesos de concertació de visita, rep l’equip de Serveis Socials del nostre ajuntament i posa en antecedents com i qui pot fer què. El projecte inclou una fase inicial d’informació, sensibilització i captació de persones voluntàries i l’explicació del projecte a la ciutadania i entitats sense ànim de lucre. La regidora comenta que ara serien a la fase 1, redacció del projecte on a més de l’assessorament inclou doncs les reunions inicials amb una entitat que treballa amb municipi, que és la Teranyina Solidària, que falta fer una sèrie de paperassa per anar lligant la seva implicació i poder fer la formació en temes de voluntariat.**

**Val a dir que hem demanat una subvenció al Departament de Treballs i Afers Socials i Famílies de la Generalitat per poder eixugar la despesa de 1050€ amb una aportació de l’ens local de 262.50€.**

**La regidora acaba parlant de les dates que amb un marge de tres setmanes comenta que en fase d’actuació, l’equip de serveis socials té la redacció del projecte en els mesos de juny i juliol 2017, ja estaria fet, que l’aprovació del projecte seria a setembre 2017, que la difusió, divulgació i captació seria els mesos d’octubre, novembre i desembre 2107 i la posada en funcionament està prevista pel gener 2018.**

5.- Tal i com es va demanar en el ple del 17.4.16 Estan treballant per recuperar la consulta de pediatria com a punt que figura en el seu acord de governabilitat?

**La regidora Sra. Villanueva manifesta que ja tingut una reunió amb el Departament de Sanitat de la Generalitat i que es preveu difícil perquè no s’arriba a tots els CAP i que s’ha demanat resposta per escrit.**

6.- Tal y como se pregunto en el pleno del 26.1.17 Después de siete meses de la instalación de las cámaras de vigilancia y seguridad en la carretera BV-5108 que va de Cànoves a Cardedeu ¿Están operativas actualmente? Si no estuviesen ¿Cuál es la previsión para la puesta en funcionamiento?

**El Sr. Alcalde manifesta que abans de final d’any estaran operatives.**

7.- Tal i com es va demanar en els plens del 30.3.17 i 25.05.16 En el tema de residus, quan es canviaran els adhesius cremats pel sol dels contenidors?

**La regidora Sra. Villanueva manifesta que s’estan canviant però que ho fan els mateixos treballadors que recullen i que ara posaran més personal. El Sr. Alcalde manifesta que s’ha demanat una reunió urgent. El regidor Sr. López manifesta que cal seguir el plec i fer-lo complir.**

Per part del Sr. Secretari es dona lectura a les preguntes formulades pel grup municipal d’ERC. **(En negreta es fan constar les respostes)**

1. En quin estat es troben els treballs de la 1a fase de l'auditoria, encarregada a Faura Casas?

**El Sr. Alcalde manifesta que pràcticament acabada i que la propera setmana es tindrà un esborrany i definitivament al setembre.**

1. La posada en marxa de la piscina, ¿ha ocasionat alguna despesa?;

**El Sr. Alcalde manifesta que es va espatllar l’aparell que fa la electròlisi perquè era molt justeta pel tamany de la piscina i funcionava 24 hores. El regidor Sr. Cusell pregunta si li toca pagar a l’Ajuntament, responent el Sr. Alcalde que si.**

1. En la recollida de residus, en aquest primer mes d'estiu, s'han detectat punts on els contenidors són insuficients?

**La Sra. Villanueva manifesta que no s’ha rebut cap queixa tot i que amb la neteja de jardins s’omplen de seguida. El Sr. Alcalde manifesta que també es tractarà en la propera reunió amb SERVITRANSFER.**

I no havent més assumptes a tractar, per part de l’Alcaldia s’aixeca la sessió a les 20.47 hores, acordant-se la redacció de l’esborrany de l’acte d’acord amb els paràmetres que disposa l’article 110 del Decret Legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya.